google/wiki40b huggingface dataset:
Χρήστος Αρδίζογλου

Σε συλλογικό επίπεδο

Ξεκίνησε το ποδόσφαιρο από τα τμήματα υποδομών του Απόλλωνα Αθηνών. Το 1971 και στην ηλικία των 18 ετών προωθήθηκε στην πρώτη ομάδα και με τη φανέλα της "Ελαφράς Ταξιαρχίας" αγωνίστηκε για μια τριετία μέχρι το 1974.
Στο μεγαλύτερο κεφάλαιο της ποδοσφαιρικής του καριέρας διακρίθηκε με τα χρώματα της ΑΕΚ, με την οποία αγωνίστηκε για 11 ολόκληρα χρόνια. Κορυφαία στιγμή στην πολύχρονη καριέρα του με τη φανέλα των "κιτρινόμαυρων" ήταν η συμμετοχή του στα ημιτελικά του κυπέλλου ΟΥΕΦΑ, την περίοδο 1976-77.
Το 1985 επέστρεψε στον Απόλλωνα Αθηνών και τον Δεκέμβριο, στα μέσα της χρονιάς 1985-86 και έχοντας σημειώσει 6 συμμετοχές στο πρωτάθλημα, πήρε επίσημα την απόφαση να αποσυρθεί από την ενεργό δράση. Αγωνίστηκε την επόμενη χρονιά (1986-87) με τον Ατρόμητο Αθηνών, όπου και ουσιαστικά έκλεισε την επαγγελματική ποδοσφαιρική καριέρα.

Στην εθνική Ελλάδας

Με την Ελλάδα αγωνίστηκε για πρώτη φορά στις 24 Σεπτεμβρίου 1975 στον αγώνα εναντίον της Ρουμανίας (1-1) για το Βαλκανικό Κύπελλο. Συνολικά συμμετείχε σε 43 αγώνες, πετυχαίνοντας 2 τέρματα.
Ήταν μέλος της ομάδας που αγωνίστηκε στο Ευρωπαϊκό Πρωτάθλημα του 1980 στην Ιταλία, όπου συμπεριλήφθηκε στη δεύτερη καλύτερη ενδεκάδα της διοργάνωσης. Επίσης έχει κληθεί μια φορά στη Μικτή Κόσμου.
Μιχάλης Αργυράκης

Έργο

Ίδρυσε το Αργυράκειο Εθνολογικό Πολεμικό Μουσείο το 1994 στην Επισκοπή Ηρακλείου Κρήτης, θέλοντας να τιμήσει τόσο τη μνήμη των εθνομαρτύρων γονιών του όσο και όσων έπεσαν στο όνομα της ελευθερίας.
Το ίδρυμα αυτό είναι μη κερδοσκοπικού χαρακτήρα που αφορά κυρίως την περίοδο της Μάχης της Κρήτης 1940-1945 και της Εθνικής Αντίστασης. Αφιέρωσε όλη τη ζωή του σε αυτό το έργο, συγκεντρώνοντας υλικό ανυπολόγιστης ιστορικής αξίας όπως συλλογές, τεκμήρια και μαρτυρίες αλλά και πολεμικό υλικό όπως όπλα, στρατιωτικά οχήματα, κανόνια, βόμβες κ.λ.π. Επίσης στο μουσείο υπάρχει εθνολογικό και λαογραφικό υλικό όπως αντικείμενα καθημερινής χρήσης εκείνης αλλά και προγενέστερης περιόδου του Κρητικού πολιτισμό, καθώς και προσωπικά αντικείμενα ηρώων. Κάποια από τα αντικείμενα που ξεχώριζε ο ίδιος ήταν ο πομπός της μητέρας του και το αυτοκίνητο του Παναγούλη. Τα παιδιά του Ιωάννης και Καλλιόπη Αργυράκη είναι συνεχιστές του έργου του.

Διακρίσεις

Τιμήθηκε με εκατοντάδες διακρίσεις και μετάλλια για τις δραστηριότητες και το έργο του από την Ακαδημία Αθηνών, το Πολυτεχνείο Χανίων Κρήτης, τον Οικουμενικό Πατριάρχη Βαρθολομαίο, τους Αρχηγούς ΓΕΝ, ΓΕΣ, ΓΕΑ, ΓΕΕΘΑ, από εκατοντάδες στρατιωτικές μονάδες, το Σέρβο Πρόεδρο Μιλόσεβιτς, τη Μονή Αρκαδίου όπου του απονεμήθει το χρυσό μετάλλιο, τους Βετεράνους της Μάχης της Κρήτης, τους Νομάρχες, Δημάρχους Θεσσαλονίκης, Κομοτηνής, Ξάνθης, Κιλκίς, Μεσολογγίου, Ιλίου, Επισκοπής, Ελιάς, Στρατηγούς, τις Ειδικές δυνάμεις καταδρομών που τον έκαναν επίτιμο μέλος τους κ.α. Επίσης είχε ανακηρυχθεί επίτιμος δημότης Τήλου.
Μάρκο Κορνέρ

Οικογένεια

Η Οικογένεια Κορνέρ ήταν από τις πλουσιότερες και ιστορικότερες οικογένειες της Βενετίας με ρίζες που έφταναν μέχρι την Ρωμαϊκή Αυτοκρατορία, είχε επίσης μεγάλες δυνατότητες να δανείζει χρήματα στην κυβέρνηση της πόλης. Η Οικογένεια Κορνάρο έβγαλε τον 17ο και τον 18ο αιώνα άλλους τρεις δόγηδες. Ο  Μάρκο Κορνέρ παντρεύτηκε σε πρώτο γάμο την Τζιοβάννα Σκροβένι από την Πάντοβα με την οποία έκανε τρεις γιους και δυο κόρες. Σε δεύτερο γάμο παντρεύτηκε μια γυναίκα χαμηλής κοινωνικής τάξης την Αικατερίνη που είχε σαν συνέπεια να βρει δυσκολίες στις προσπάθειες για την εκλογή του. Η δόγισσα Αικατερίνη ήταν απλή γυναίκα χωρίς τους τρόπους μιας δόγισσας αλλά ο Μάρκο την υπερασπίστηκε σαν καλή γυναίκα και σύζυγο.

Διπλωματικές αποστολές

Ο Μάρκο Κορνέρ απέκτησε μεγάλο προσωπικό πλούτο χάρη στο εμπόριο του με την Αίγυπτο, είχε ισχυρές στρατιωτικές και πολιτικές ικανότητες αφού ηγήθηκε στον στρατό της δημοκρατίας στην ξηρά και την θάλασσα. Διορίστηκε πρέσβης στον αυτοκράτορα Κάρολο Δ΄ και στον πάπα Κλήμη ΣΤ΄, διορίστηκε μέλος της Βενετσιάνικης αντιπροσωπείας στην εκλογή του αντίπαπα Ουρβανού Ε΄ στην Αβινιόν. 
Ο Μάρκο Κορνέρ βοήθησε στην καταστολή του πραξικοπήματος του προκατόχου του Μαρίνο Φαλιέρο (1355) που ήθελε να ανατρέψει το πολίτευμα και να ανακηρυχτεί πρίγκιπας της Βενετίας, γι'αυτό κάποιο διάστημα πριν την εκλογή του διετέλεσε αναπληρωτής δόγης.

Δόγης της Βενετίας

Με τον θάνατο του προκατόχου του Λορέντσο Κέλσι (18 Ιουλίου 1365) εξελέγη νέος Δόγης της Βενετίας παρά τις φωνές που ακούστηκαν εναντίον του για την προχωρημένη ηλικία του, την ευτελής καταγωγής σύζυγο του και τις σχέσεις του με ξένους πρίγκιπες. Σε αντίθεση με τους προκατόχους του έδειξε μεγάλο σεβασμό απέναντι στους δημοκρατικούς θεσμούς.
Τα δυόμιση χρόνια που κυβέρνησε την Βενετία δεν έγιναν σημαντικές αλλαγές, η Λέσβος, η Χίος και η Φώκαια χάθηκαν από την Γένοβα. Ο Μάρκο Σανούδο πέτυχε ωστόσο να αποκαταστήσει το εμπόριο του με την Αίγυπτο, έπεισε τον πάπα Ουρβανό Ε΄ να ακυρώσει τον αφορισμό λόγω των εμπορικών του σχέσεων με τους απίστους. Κατασκεύασε μια νέα πτέρυγα στα ανάκτορα των δόγηδων προς την πλευρά που έβλεπε στην Βασιλική του Αγίου Μάρκου.
Ο Μάρκο Κορνέρ πέθανε στις πρωινές ώρες της 13ης Ιανουαρίου 1368 και τάφηκε στον Ναό των Αγίων Ιωάννου και Παύλου.
Επανάσταση

Με τον όρο Επανάσταση χαρακτηρίζεται η ενέργεια του "επανίστασθαι" δηλαδή της γενικευμένης εξέγερσης που μπορεί να συμβεί για διάφορους λόγους είτε θρησκευτικούς, είτε πολιτικούς, ή ακόμα ο συνδυασμός και των δύο, (π.χ. ιρανική επανάσταση) με απώτερο σκοπό είτε την επιβολή ενάντια του κράτους, είτε την ανατροπή του καθεστώτος. Έτσι υπό αυτή την αντίληψη ο όρος απαντάται ως "πολιτική επανάσταση" και ως "θρησκευτική επανάσταση"

Επίσης με τον ίδιο όρο χαρακτηρίζεται και κάθε θεμελιώδης μεταβολή που μπορεί να επέλθει στην επιστημονική γνώση και κατ΄ επέκταση σε ριζική μεταβολή μιας υπάρχουσας κατάστασης.
Γενικά η επανάσταση κρίνεται ως κοινωνικό φαινόμενο τόσο κατά τα αίτια όσο και για τους σκοπούς που πραγματοποιείται.
Φτερωτός Θεός

Υπόθεση

Η Σανέμ (Ντεμέτ Οζντεμίρ) είναι ένα αγνό, λαϊκό κορίτσι που έχει όνειρο να γίνει συγγραφέας αναγκάζεται από τους γονείς της να πιάσει δουλειά στην διαφημιστική εταιρία που δουλεύει η αδερφή της Λεϊλά (Οζνούρ Σερτσελέρ) για να μην παντρευτεί τον παιδικό της φίλο Ζεμπερτζέτ (Τσιχάν Ερτζάν), ο οποίος είναι ερωτευμένος από παιδί μαζί της. Στην εταιρία θα την εκμεταλλευτεί ο μικρός γιος του αφεντικού Εμρέ Ντιβίτ (Μπιράντ Τουντζά) με σκοπό να καταστρέψει την εταιρία που τώρα έχει τα ηνία της ο μεγάλος του αδερφός Τζαν (Τζαν Γιαμάν). Αυτό που δεν υπολογίζει ο Εμρέ είναι πως η Σανέμ ερωτεύεται τον Τζαν.
Ράστανι

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Το χωριό βρίσκεται επί της δεξιάς όχθης του ποταμού Νέρετβα.

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Πάπια

Περιγραφή

Το πτηνό έχει στο σώμα του πυκνά φτερά, τα οποία είναι ελαφριά. Επίσης, το σχήμα του σώματός της μοιάζει με λέμβο. Ο λαιμός της είναι κοντός. Τα τρία εμπρόσθια δάκτυλα των ποδιών της είναι συνδεδεμένα με νηκτική μεμβράνη, οπότε τα πόδια λειτουργούν σαν κουπιά, ενώ το τέταρτο δάκτυλο είναι ελεύθερο, προς τα πίσω. Το φτέρωμά της έχει χρώμα λευκό και σε άλλες φυλές γκρι ή και πιο έντονο, ανάλογα με το φύλο και την εποχή του χρόνου. Στο ράμφος έχει μαλακό δέρμα , όπου βρίσκονται τα απτικά νεύρα. Με τα τελευταία το πτηνό υποβοηθάται στο να αντιλαμβάνεται την ποιότητα και το είδος της τροφής μέσα στη λάσπη. Μέσα από τις σχισμές (όπως η φάλαινα έχει τις μπαλένες) που έχει στο ράμφος, αποβάλλει το νερό που βάζει στο στόμα της μαζί με τη λάσπη, από τα μέρη όπου βρίσκει την τροφή της. Έπειτα, μέσα από τη λάσπη διαλέγει τις ουσίες που τρώγονται. Κοντά στην ουρά φέρει έναν αδένα, με τον οποίο εκκρίνει μία λιπώδη ουσία. Με το ράμφος της η πάπια αλείφει αυτό το υγρό σε όλο της το σώμα, καθιστώντας αδιαπέραστο από τα νερά το φτέρωμά της. Επίσης, αυτό γίνεται για να αποφύγει την αύξηση του βάρους της και για να διευκολυνθεί στο κολύμπι.

Τροφή

Όντας παμφάγο πτηνό, η πάπια τρέφεται με ποικιλία τροφών, όπως χόρτα, υδρόβια φυτά, έντομα, μικρά αμφίβια  , σκουλήκια και μικρά μαλάκια. Ορισμένα είδη πιάνουν και ψάρια, με τα οποία τρέφονται.

Αναπαραγωγή

Το πτηνό γεννά 40-50 αυγά το χρόνο και τα επωάζει σε διάστημα απο 23 έως 26 ημέρες ανάλογα με το είδος. Τα μικρά σύντομα αρχίζουν να περπατούν και να κολυμπούν με μεγάλη ευκολία.

Εχθροί

Οι πάπιες βρίσκονται σε όλο τον κόσμο και έτσι είναι φυσικό να έχουν πολλούς εχθρούς. Επίσης, οι κυνηγοί πτηνών αλλά και τα μεγάλα ψάρια και ζώα, όπως οι κροκόδειλοι εκμεταλλεύονται τη συχνή αδυναμία των πτηνών να πετάξουν και τα τρώνε. Εχθροί τους είναι επίσης πολλά ψαροφάγα πτηνά.  Συχνά γίνονται επιθέσεις γερακιών, αετών και αλεπούδων σε φωλιές πάπιας.

Χρησιμότητα

Η πάπια θηρεύεται για το κρέας της, που είναι πολύ νόστιμο. Επίσης, εκτρέφεται για τα αυγά της, το φτέρωμά της και συχνά εκτίθεται σε ζωολογικούς κήπους. Όλες οι κατοικίδιες πάπιες προέρχονται από την αγριόπαπια (Anas platyrhynchos),  με εξαίρεση την πάπια Muscovy Duck. Η μεγαλύτερη αγορά πάπιας σύμφωνα με τον FAO το 2004 ήταν η Λαϊκή Δημοκρατία της Κίνας, με δεύτερο το Βιετνάμ και άλλες χώρες στην νοτιοανατολική Ασία.

Φυλές

Υπάρχουν διάφορες φυλές κατοικίδιας πάπιας. Η αγριόπαπια (νήσσα η βοσκάδα) είναι αποδημητικό πτηνό, δηλαδή μεταναστεύει σε νοτιότερες περιοχές κατά τους χειμερινούς μήνες. Ζευγαρώνει την άνοιξη, κατά την επιστροφή της σε βορειότερες περιοχές.  Γνωστά είδη πάπιας είναι επίσης η νήσσα η οξύουρος, η νήσσα η χονδροκέφαλος, η νήσσα η ασπριδόραμφος, η βαλανοφάγα, η αμερικάνικη, η πηνελόπη και άλλα.
Έμβλημα της Νέας Καληδονίας

Το έμβλημα της Νέας Καληδονίας αποτελείται από ένα κοχύλι ναυτίλος σε πρώτο πλάνο . Πίσω από αυτό βρίσκεται ένα σύμβολο flèche faitière, που είναι είδος βέλους που κοσμεί τις στέγες των σπιτιών που ανήκουν στους αυτόχθονες Kanak , μαζί με κοχύλια tutut.
Μιθριδατισμός

Μιθριδατισμός αποκαλείται η πρακτική της αυτοπροστασίας από τη δράση ενός δηλητηρίου μέσω της σταδιακής αυτοχορήγησης σε μη θανατηφόρες δόσεις.
Ο όρος προέρχεται από τον Μιθριδάτη ΣΤ', βασιλιά του Πόντου, ο οποίος εξαιτίας του μεγάλου φόβου του μήπως τον δηλητηριάσουν χορηγούσε στον εαυτό του βαθμιαία αυξανόμενες μη θανατηφόρες δόσεις δηλητηρίου, ώστε να αναπτύξει τελικά ανοσία. Σύμφωνα με τη μυθολογία, μετά την ήττα του από τον Πομπήιο, ο Μιθριδάτης αποπειράθηκε να αυτοκτονήσει χρησιμοποιώντας δηλητήριο αλλά απέτυχε λόγω της ανοσίας που είχε αναπτύξει και τελικά κατέφυγε σε έναν μισθοφόρο για να τον διαπεράσει με σπαθί.
Γενικά, δεν υφίσταται κάποιος πρακτικός λόγος, κάποιο πλεονέκτημα ή το παραμικρό όφελος για τη διενέργεια μιθριδατισμού εκτός για επαγγελματικούς ή παρόμοιους λόγους, όπως για παράδειγμα από υπαλλήλους ζωολογικών κήπων, ερευνητές και καλλιτέχνες του τσίρκου οι οποίοι έρχονται σε στενή επαφή με δηλητηριώδη ζώα. Ο μιθριδατισμός δοκιμάστηκε με επιτυχία στην Αυστραλία και τη Βραζιλία καθώς επιτεύχθηκε πλήρης ανοσία ακόμη και σε πολλαπλά τσιμπήματα από δηλητηριώδεις κόμπρες και οχιές. Ο Μπιλ Χάαστ (Bill Haast) αυτοανοσοποιήθηκε με επιτυχία στο δηλητήριο διαφόρων ειδών δηλητηριωδών φιδιών.
Ο όρος χρησιμοποιείται και μεταφορικά για να περιγράψει τη σταδιακή εξοικείωση και αποδοχή πραγμάτων που προηγουμένως θεωρούνταν ιδιαίτερα επικίνδυνα.

Στη λογοτεχνία και την ποίηση

Ο μιθριδατισμός έχει χρησιμοποιηθεί ως μέρος της πλοκής σε διάφορα λογοτεχνικά έργα και κινηματογραφικές ταινίες, μεταξύ άλλων στον Κόμη του Μοντεχρίστο του Δουμά και στην Πριγκίπισσα νύφη του Ουίλιαμ Γκόλντμαν (William Goldman).
Ο Άλφρεντ Χάουζμαν (Alfred Edward Housman), στο ποίημά του Τέρενς, αυτό είναι ανοησία ("Terence, this is stupid stuff"), εκδόθηκε αρχικά στη συλλογή A Shropshire Lad), χρησιμοποιεί τον μιθριδατισμό μεταφορικά για τα οφέλη που προσφέρει η σοβαρή ποίηση στον αναγνώστη. Το τελικό του τμήμα αποτελεί ποιητική απόδοση του μύθου του Μιθριδάτη.
Εθνική Ισπανίας U21 (ποδόσφαιρο ανδρών)

Η Εθνική Ισπανίας U21 (ποδόσφαιρο ανδρών) είναι η εθνική, ποδοσφαιρική ομάδα κάτω των 21 ετών της Ισπανίας. Ελέγχεται από την Βασιλική Ισπανική Ομοσπονδία Ποδοσφαίρου. Συμμετέχει στο διετές Ευρωπαϊκό πρωτάθλημα ποδοσφαίρου U21.
Ιδρύθηκε το 1976 μετά την απόφαση της UEFA για καθιέρωση διοργανώσεων για ομάδες κάτω των 21 ετών. Η ομάδα διατηρεί το ρεκόρ κατάκτησης του Ευρωπαϊκού πρωταθλήματος με 4 τίτλους (1986, 1988, 2011, 2013) ενώ ήταν και δύο φορές φιναλίστ (1984, 1996).
Λιέτουβος Ρίτας

Λογότυπο

Το λογότυπο της ομάδας έχει εξελιχθεί με το πέρασμα του χρόνου.
Μαραθώνιος της Λετονικής Βικιπαίδειας

Εκστρατεία

Κατά την περίοδο από τον Μάρτιο έως τον Αύγουστο του 2015 υπήρξε μια οργανωμένη εκστρατεία που καλούσε την ευρύτερη Λετονική κοινωνία να συμμετάσχει στην επέκταση της Βικιπαίδειας. Η εκστρατεία εξήγησε τη σημασία της Βικιπαίδειας και παρείχε πληροφορίες για την δημιουργία άρθρου στη Βικιπαίδεια. Η εκστρατεία του Μαραθωνίου προωθήθηκε σε κοινωνικά δίκτυα, καθώς και μέσω σωματικής διαφήμισης. Επίσης, διανεμήθηκαν και βίντεο στο YouTube που περιείχαν τα παρακάτω άτομα: τον αθλητή Αντρέις Ραστόργκουγιεβς, τον πρύτανη του Πανεπιστημίου της Λετονίας Μάρτσις Άουζινς, την συγγραφέα Ίνγκα Ζολούντε, τον εκπρόσωπο του draugiem.lv Γιάνις Παλκάβνιεκς, τον μουσικό Γιάνις Στίμπελις και τον Βικιπαιδιστή Έντγκαρς Λέτσις.
Καντόνι της Ζυρίχης

Το καντόνι της Ζυρίχης (γερμανικά: Kanton‎ Zürich ) είναι Ελβετικό καντόνι στα βορειοανατολικό τμήμα της χώρας. Με πληθυσμό 1.504.346 κατοίκων (στις 31 Δεκεμβρίου 2017) και είναι το πιο πυκνοκατοικημένο καντόνι της χώρας. Πρωτεύουσά της είναι η πόλη της Ζυρίχης. Η επίσημη γλώσσα είναι ταγερμανικά. Η τοπική Ελβετική γερμανική διάλεκτος ονομάζεται Ζυριτίιτς.

Δημογραφικά στοιχεία

Η Ζυρίχη έχει πληθυσμό 1.504.346 κατοίκων τον Δεκέμβριο του 2017. Το 23.7% του πληθυσμού που κατοικεί στο καντόνι είναι αλλοδαποί. Τα τελευταία 10 χρόνια (2000-2010) ο πληθυσμός έχει αλλάξει σε ποσοστό 12.7%. Η μετανάστευση αντιπροσώπευε το 10.3%, ενώ οι γεννήσεις και οι θάνατοι αντιπροσώπευαν το 2,6%.
Το μεγαλύτερο μέρος του πληθυσμού (στατιστικά 2000) μιλούν τα γερμανικά (1.040.168 ή 83.4%) ως πρώτη γλώσσα. Η ιταλική είναι η δεύτερη πιο κοινή (49,750 ή 4.0%) και η σερβοκροατική είναι η τρίτη (21.334 ή 1.7%). Υπάρχουν 17.685 άτομα που μιλούν γαλλικά και 2.606 άνθρωποι που μιλούν Ρομανικά.
Σύμφωνα με την στατιστική, στο καντόνι 314.394 άτομα ή το 25.2% του πληθυσμού γεννήθηκε στη Ζυρίχη και ζούσε εκεί το 2000. Υπήρχαν 291.631 άτομα ή 23.4% που γεννήθηκαν στο υπόλοιπο καντόνι, ενώ 284.461 άτομα ή 22.8% γεννήθηκε κάπου αλλού στην Ελβετία, και 310.532 άτομα ή 24.9% είχαν γεννηθεί εκτός της Ελβετίας.
Στην στατιστική του 2000, τα παιδιά και οι έφηβοι (0-17 ετών) συνέθεταν το 20,5% του πληθυσμού, ενώ οι ενήλικες (18-64 ετών) αποτελούσαν το 64.4% και οι ηλικιωμένοι (άνω των 64 ετών) αποτελούσαν το 15%. Το 2000 στο καντόνι υπήρχαν 531.094 άτομα που ήταν ανύπαντρα και δεν παντρευτεί ποτέ. Υπήρχαν 566,636 παντρεμένα άτομα, 66.012 χήρες ή χήροι και 84.164 άτομα που έχουν χωρίσει.
Το 2000 υπήρχαν 567.573 νοικοκυριά στο καντόνι και ο μέσος όρος ήταν 2.1 άτομα ανά νοικοκυριό. Υπήρχαν 223.869 νοικοκυριά που αποτελούνται από ένα μόνο άτομο και 27.935 νοικοκυριά με πέντε ή περισσότερα άτομα. Από το 2009, ο ρυθμός κατασκευής νέων κατοικιών ήταν 5.3 νέες μονάδες ανά 1000 κατοίκους. Το 2003, η μέση τιμή ενοικίασης ενός μέσου διαμερίσματος στην πόλη της Ζυρίχης ήταν 1288.84 Ελβετικά φράγκα (CHF) ανά μήνα (1.030 δολάρια, 580 λίρες, 820 ευρώ περίπου. συναλλαγματική ισοτιμία από το 2003). Η μέση τιμή για ένα διαμέρισμα ενός δωματίου ήταν 733.01 ελβετικά φράγκα (590 δολάρια, 330 λίρες, 470 ευρώ), για ένα διαμέρισμα δύο δωματίων ήταν 1009.94 ελβετικά φράγκα (810 δολάρια, 450 λίρες, 650 ευρώ), για ένα διαμέρισμα τριών δωματίων ήταν 1192.66 ελβετικά φράγκα (950 δολάρια, 540 λίρες, 760 ευρώ) και ένα διαμέρισμα με έξι η περισσότερα δολάρια κόστιζε κατά μέσο όρο 2550.35 ελβετικά φράγκα (2.040 δολάρια, 1.150 λίρες, 1.630 ευρώ). Η μέση τιμή ενός διαμερίσματος στην πόλη της Ζυρίχης ήταν 115.5% του εθνικού μέσου όρου των 1116 ελβετικών φράγκων.
Το ποσοστό κενών θέσεων στο καντόνι το 2010 ήταν 0.63%.
Γκιμαράες

Ιστορία

Η πόλη ιδρύθηκε από τον κόμη Βίμαρα Πέρες αμέσως μετά την εγκαθίδρυση της πρώτης κομητείας της Πορτογαλίας το 868 μ.Χ. Το Γκιμαράες ήταν η πρώτη πρωτεύουσα της Πορτογαλίας και είναι γνωστή ως  "το λίκνο του Πορτογαλικού Έθνους". Στο κάστρο της πόλης ο Δούκας Αλφόνσο Ενρίκες διακήρυξε την πορτογαλική ανεξαρτησία από το Βασίλειο του Λεόν, μετά τη Μάχη του Σάο Μαμέντε, απαιτώντας ο ίδιος να είναι ο πρώτος βασιλιάς της Πορτογαλίας.
Μίλαν Τόμιτς

Καριέρα

Ο Μίλαν Τόμιτς υπέγραψε το πρώτο του επαγγελματικό συμβόλαιο στη Ραντνίσκι, στην οποία αγωνίστηκε για μόλις ένα χρόνο. 
Το 1991, ο Μίλαν Τόμιτς ταξίδεψε στην Ελλάδα για λογαριασμό του Ολυμπιακού ΣΦΠ. Στην ομάδα του Πειραιά αγωνίστηκε για δεκατρία ολόκληρα χρόνια κατακτώντας πολλούς τίτλους εντός αλλά και εκτός συνόρων. Συγκεκριμένα κατέτησε πέντε Πρωταθλήματα Ελλάδος, τρία Κύπελλα Ελλάδος και μία Ευρωλίγκα.
Η αποτυχία του Ολυμπιακού να νικήσει τον Άρη Θεσσαλονίκης στον τελικό του Κυπέλλου του 2004, οδήγησε τον τότε πρόεδρο της ΚΑΕ Ολυμπιακός, Σωκράτη Κόκκαλη να απολύσει τον Ντράγκαν Σακότα και να προτείνει στον Μίλαν Τόμιτς να αναλάβει το πόστο του προπονητή. Ο Τόμιτς απάντησε θετικά στην πρόταση αυτή, ωστόσο κάποιους μήνες μετά, οι διαφορές ανάμεσα σε αυτόν και τη διοίκηση του Ολυμπιακού, οδήγησαν στην αποχώρησή του από τον Σύλλογο του Πειραιά.
Το 2005 μεταπήδησε στην Ιταλική Αουρόρα Τζέσι, ενώ τον αμέσως επόμενο χρόνο επέστρεψε στην Ελλάδα παίρνοντας μεταγραφή στον Κολοσσό Ρόδου. Ο Τόμιτς αποχώρησε από τον Κολοσσό της Ρόδου έχοντας πραγματοποιήσει μόλις δύο συμμετοχές. 
Μετά το πέρας της σεζόν 2005-06, ο Μίλαν Τόμιτς αποφάσισε να αποσυρθεί από την ενεργό δράση και να βάλει τέλος στην πολυετή καριέρα του.

Προπονητική καριέρα

Ο Μίλαν Τόμιτς ανέλαβε για πρώτη φορά το πόστο του προπονητή του το 2004 μετά από πρόταση του τότε προέδρου του Ολυμπιακού, Σωκράτη Κόκκαλη. Στον πάγκο των ερυθρόλευκων έκατσε για λίγους μόνο μήνες.
Από το 2008 μέχρι και και το Ιουλίο του 2018, ο Μίλαν Τόμιτς βρίσκονταν στο πόστο του βοηθού προπονητή του Ολυμπιακού
Από της 13 Ιουλίου του 2018 αποτελεί τον βασικό προπονητή του Ερυθρού Αστέρα Βελιγραδίου
New, Live & Rare (DVD)

Τραγούδια

1. Perfect Strangers (Blackmore, Gillan, Glover)
Βίντεο κλιπ, 1984

2. Black Night (Blackmore, Gillan, Glover, Lord, Paice)
Σίδνεϊ, 14 Δεκεμβρίου 1984

3. Knockin' at your Back Door (Blackmore, Gillan, Glover)
Βίντεο κλιπ, 1984

4. Nobody's Home (Blackmore, Gillan, Glover, Lord, Paice)
Πρόβιντενς, 4 Μαρτίου 1985

5. A Gypsy's Kiss (Blackmore, Gillan, Glover)
Παρίσι, 9 Ιουλίου 1985

6. Space Truckin (Blackmore, Gillan, Glover, Lord, Paice)
Alpine Valley, 17 Αυγούστου 1985

7. Bad Attitude (Blackmore, Gillan, Glover, Lord)
Βίντεο κλιπ, 1987

8. Call of the Wild (Blackmore, Gillan, Glover, Lord)
Βίντεο κλιπ, 1987

9. Hush (South)
Βίντεο κλιπ, 1988

10. King of Dreams (Blackmore, Turner, Glover)
Βίντεο κλιπ, 1990

11. Love Conquers All (Blackmore, Turner, Glover, Sherwood, Squire)
Βίντεο κλιπ, 1990

12. Woman from Tokyo (Blackmore, Gillan, Glover, Lord, Paice)
Σεούλ, 19 Μαρτίου 1995

13. The Purpendicular Waltz (Gillan, Glover, Morse, Lord, Paice)
Βομβάη, 8 Απριλίου 1995

14. Sometimes I Feel Like Screaming (Gillan, Glover, Morse, Lord, Paice)
Βίντεο κλιπ, 1996

15. Speed King (Blackmore, Gillan, Glover, Lord, Paice)
Μόσχα, 22 Ιουνίου 1996

16. Fireball (Blackmore, Gillan, Glover, Lord, Paice)
Σάο Πάολο, 19 Μαρτίου 1997

17. Bloodsucker (Blackmore, Gillan, Glover, Lord, Paice)
Χόλιγουντ, 28 Ιανουαρίου 1998

18. No One Came (Blackmore, Gillan, Glover, Lord, Paice)
Σαν Χοσέ, 8 Φεβρουαρίου 1998

19. When a Blind Man Cries (Blackmore, Gillan, Glover, Lord, Paice)
Σαν Χοσέ, 8 Φεβρουαρίου 1998

20. Lazy (Blackmore, Gillan, Glover, Lord, Paice)
Σόφια, 28 Νοεμβρίου 1998

21. Smoke on the Water (Blackmore, Gillan, Glover, Lord, Paice)
Αυστραλία, 17 Απριλίου 1999

22. Vavoom: Ted the Mechanic (Gillan, Glover, Morse, Lord, Paice)
Μελβούρνη, 20 Απριλίου 1999

23. 69 (Gillan, Glover, Morse, Lord, Paice)
Μοντρέ, 22 Ιουλίου 2000

24. Fools (Blackmore, Gillan, Glover, Lord, Paice)
Μοντρέ, 22 Ιουλίου 2000

Μπόνους υλικό

25. Under the Gun (Blackmore, Gillan, Glover)
Βίντεο κλιπ, 1984

26. Γυρίσματα από τις ηχογραφήσεις του Slaves and Masters 1990

27. Hush (South)
Γούλονγονγκ, 13 Μαρτίου 2001
Πρωτάθλημα Ε.Π.Σ. Πειραιώς 1940-41

Στο πρωτάθλημα της Ε.Π.Σ. Πειραιώς 1940-41 διακόπηκε πριν καλά-καλά ξεκινήσει λόγω του ξεσπάσματος του ελληνοϊταλικού πολέμου στις 28 Οκτωβίου 1940. Προηγείτο ο Ολυμπιακός με τρεις νίκες σε τρία ματς. Ο συνολικός αριθμός των συλλόγων-μελών της Ένωσης παρέμεινε 15. Στα χρόνια της γερμανικής κατοχής, το 1943, εντάχθηκε στην Ένωση η Α.Ε. Καραβά ανεβάζοντας το σύνολο σε 16. Μεταπολεμικά εντάχθηκαν και άλλοι σύλλογοι.

Α΄ κατηγορία

Στην Α΄ κατηγορία μετείχαν 7 σύλλογοι για πρώτη φορά τόσοι πολλοί από την ίδρυση της ΕΠΣΠ. Μέχρι την έναρξη του ελληνοϊταλικού πολέμου είχαν διεξαχθεί τρεις αγωνιστικές, στις 6, 13 και 20 Οκτωβρίου. Η διακοπή βρήκε πρωτοπόρο τον Ολυμπιακό με τρεις νίκες, χωρίς να έχει δεχτεί γκολ. Μεταξύ άλλων είχε νικήσει και το βασικό του αντίπαλο Εθνικό με 2-0, οπότε ουσιαστικά είχε βάλει σοβαρή υποψηφιότητα για τον τίτλο. Το ξέσπασμα του πολέμου διέκοψε κάθε ποδοσφαρική δραστηριότητα και τελικά το πρωτάθλημα ματαιώθηκε.
Γλώσσα Σαν

Η γλώσσα Σαν (γράφεται: လိၵ်ႈတႆး, προφέρεται [lik táj], προφορική μορφή: ၵႂၢမ်းတႆး, προφέρεται [kwáːm táj] (ακούστε)), ή ၽႃႇသႃႇတႆး, προφέρεται [pʰàːsʰàː táj], Βιρμανικά: ရှမ်းဘာသာ, προφέρεται [ʃáɴ bàðà]; ταϊλανδικά: ภาษาไทใหญ่, προφέρεται [pʰāː.sǎː.tʰāj.jàj]) είναι η μητρική γλώσσα των Σαν και ομιλείται κυρίως στην πολιτεία Σαν στη Βιρμανία. Ομιλείται από μικρές κοινότητες και στην πολιτεία Κατσίν, μεγάλες κοινότητες στη βόρεια Ταϊλάνδη και όλο και λιγότερο στο Ασσάμ. Είναι μέλος της γλωσσικής οικογένειας Τάι–Καντάι, και σχετίζεται με τα ταϊλανδέζικα. Έχει πέντε τόνους και έναν έκτο για έμφαση. 
Ο αριθμός των ομιλητών δεν είναι γνωστός, επειδή ο πληθυσμός των Σαν είναι άγνωστος. Οι εκτιμήσεις κυμαίνονται από 4 έως 30 εκατομμύρια, αν και ο πραγματικός αριθμός είναι κάπου στα περίπου 6 εκατομμύρια όπου οι μισοί μιλάνε τα Σαν. Το 2001 ο Πάτρικ Τζονστόουν και ο Τζέισον Μάντρικ εκτίμησαν τους ομιλητές σε 3.2 εκατομμύρια. Το Ινστιτούτο Γλώσσας και Πολιτισμού του Πανεπιστημίου Μαχιντόλ ανέφερε 95.000 ομιλητές στη Ταϊλάνδη το 2006. Πολλοί ομιλούν τις τοπικές διαλέκτους και τη γλώσσα των εμπορικών εταίρων τους. Λόγω του εμφυλίου πολέμου στη Βιρμανία, λίγοι Σαν μπορούν να γράφουν στο αλφάβητο Σαν, το οποίο προέρχεται από το βιρμανικό.

Πόροι

Με δεδομένη την παρούσα αστάθεια στη Βιρμανία, μια επιλογή για τους μελετητές είναι να μελετήσουν τους Σαν και τη γλώσσα τους στην Ταϊλάνδη, όπου οι εκτιμήσεις για τον αριθμό προσφύγων Σαν φτάνουν τα δύο εκατομμύρια εκατομμύρια. Η επαρχία Με Χονγκ Σον κατοικείται κυρίως από Σαν. Η κύρια πηγή για πληροφορίες για τα Σαν στα αγγλικά είναι το Shan for English Speakers (Σαν για αγγλόφωνους) της Dunwoody Press. Επίσης, δημοσιεύει ένα λεξικό Αγγλικών-Σαν. Πέρα από αυτό, η γλώσσα είναι σχεδόν εντελώς απερίγραπτη στα αγγλικά.